CELEX: 32011R0905
Language: mt
Date: 2011-09-01 00:00:00
Title: Regolament ta’ Implimentazzjoni tal-Kunsill (UE) Nru 905/2011 tal- 1 ta’ Settembru 2011 li jtemm ir-reviżjoni interim parzjali tal-miżuri antidumping applikabbli għal importazzjonijiet ta’ ċertu polyethylene terephthalate (PET) li joriġina fl-Indja

9.9.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 232/14
            
         REGOLAMENT TA’ IMPLIMENTAZZJONI TAL-KUNSILL (UE) Nru 905/2011
   tal-1 ta’ Settembru 2011
   li jtemm ir-reviżjoni interim parzjali tal-miżuri antidumping applikabbli għal importazzjonijiet ta’ ċertu polyethylene terephthalate (PET) li joriġina fl-Indja
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra r-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (1) (“ir-Regolament bażiku”) u b’mod partikolari l-Artikolu 11(3) tiegħu,
   Wara li kkunsidra l-proposta ppreżentata mill-Kummissjoni Ewropea wara li ġie kkonsultat il-Kumitat Konsultattiv,
   Billi:
   1.   PROĊEDURA
   
   1.1.   Miżuri fis-seħħ
   
   
               (1)
            
            
               Permezz tar-Regolament (KE) Nru 2604/2000 (2), il-Kunsill impona dazju antidumping definittiv fuq importazzjonijiet ta’ polyethylene terephthalate (PET) li joriġina, inter alia, fl-Indja (“l-investigazzjoni oriġinali”). Wara reviżjoni ta’ skadenza u permezz tar-Regolament (KE) Nru 192/2007 (3), il-Kunsill impona dazju antidumping definittiv għal perjodu ulterjuri ta’ ħames snin. Il-miżuri antidumping ġew emendati bir-Regolament tal-Kunsill (KE) Nru 1286/2008 (4) wara reviżjoni parzjali interim (“l-aħħar investigazzjoni ta’ reviżjoni”). Il-miżuri ġew allinjati mal-livell tal-eliminazzjoni tal-ħsara u jikkonsistu f’dazji antidumping speċifiċi. Ir-rata tad-dazju tvarja bejn EUR 87,5 u EUR 200,9 kull tunnellata għal produtturi Indjani msemmija individwalment b’rata residwa ta’ dazju ta’ EUR 153,6 kull tunnellata imposta fuq importazzjonijiet minn produtturi oħrajn (“id-dazji attwali”).
            
         
               (2)
            
            
               Permezz tar-Regolament (KE) Nru 2603/2000 (5), il-Kunsill impona dazju kumpensatorju definittiv fuq l-importazzjonijiet ta’ PET li joriġina, inter alia, fl-Indja.Wara reviżjoni ta’ skadenza u permezz tar-Regolament (KE) Nru 193/2007 (6), il-Kunsill impona dazju kumpensatorju definittiv għal perjodu ulterjuri ta’ ħames snin. Il-miżuri kumpensatorji ġew emendati bir-Regolament tal-Kunsill (KE) Nru 1286/2008 wara l-aħħar investigazzjoni ta’ reviżjoni. Dawn il-miżuri kumpensatorji jikkonsistu f’dazju speċifiku. Ir-rata tad-dazju tvarja bejn EUR 0 u EUR 106,5 kull tunnellata għal produtturi Indjani msemmija individwalment b’rata residwa ta’ dazju ta’ EUR 69,4 kull tunnellata imposta fuq l-importazzjonijiet minn esportaturi oħrajn (“il-miżuri kumpensatorji attwali”).
            
         
               (3)
            
            
               Permezz tad-Deċiżjoni 2000/745/KE (7), il-Kummissjoni aċċettat impenji offerti minn bosta produtturi esportaturi li jiġi ssettjat prezz minimu tal-importazzjoni (“PIM”) (“l-impenn”).
            
         1.2.   Talba għal reviżjoni
   
   
               (4)
            
            
               Tressqet talba għal reviżjoni parzjali interim skont l-Artikolu 11(3) tar-Regolament bażiku minn Reliance Industries Limited, produttur esportatur Indjan tal-PET (“l-applikant”). It-talba kienet limitata fl-ambitu għad-dumping u għall-applikant. Fl-istess waqt, l-applikant talab ukoll ir-reviżjoni tal-miżuri kumpensatorji attwali. Id-dazji antidumping u d-dazji kumpensatorji li jifdal huma applikabbli għall-importazzjonijiet ta’ prodotti magħmula mill-applikant u l-bejgħ mill-applikant lill-Unjoni huwa ddeterminat mill-impenn
            
         
               (5)
            
            
               L-applikant ipprovda evidenza prima facie li l-kontinwazzjoni tal-applikazzjoni tad-dazju attwali fil-livell attwali tagħhom ma kienx aktar meħtieġ biex jikkumpensa għad-dumping. B’mod partikolari, l-applikant iddikjara li kien hemm bidliet sinifikanti fl-ispejjeż tal-produzzjoni tal-kumpanija u li dawn il-bidliet wasslu għal marġni ta’ dumping ferm inqas minn mindu ġew imposti d-dazji eżistenti. Tqabbil li sar mill-applikant bejn il-prezzijiet domestiċi tiegħu u l-prezzijiet tal-esportazzjoni tiegħu lejn l-Unjoni ssuġġerixxa li l-marġni ta’ dumping kien sostanzjalment aktar baxx mil-livell tad-dazji attwali.
            
         1.3.   Tnedija ta’ reviżjoni interim parzjali
   
   
               (6)
            
            
               Wara li kkonsultat lill-Kumitat Konsultattiv u ddeterminat li t-talba kien fiha biżżejjed evidenza prima facie biex tiġġustifika l-bidu ta’ reviżjoni interim parzjali (“din ir- reviżjoni”), il-Kummissjoni ħabbret permezz ta’ notifika ta’ tnedija (8) ppubblikata f’Il-Ġurnal Uffiċjali tal-Unjoni Ewropea fl-10 ta’ Ġunju 2010, il-bidu ta’ reviżjoni interim parzjali skont l-Artikolu 11(3) tar-Regolament bażiku, limitata għall-eżami tad-dumping sa fejn jikkonċerna lill-applikant.
            
         1.4.   Il-prodott ikkonċernat u l-prodott simili
   
   
               (7)
            
            
               Il-prodott li qed jiġi rivedut huwa l-polyethylene terephthalate (PET) li għandu viskożità ta’ 78 ml/g jew aktar, skont l-Istandard ISO 1628-5, ikklassifikat attwalment taħt il-kodiċi NM 3907 60 20 u li joriġina fl-Indja (“il-prodott ikkonċernat”).
            
         
               (8)
            
            
               L-investigazzjoni svelat li f’termini ta’ karatteristiċi fiżiċi u kimiċi u użi, il-prodott ikkonċernat magħmul fl-Indja u mibjugħ lill-Unjoni huwa identiku għall-prodott magħmul u mibjugħ fis-suq domestiku fl-Indja. Gћalhekk, ġie konkluż li skont it-tifsira tal-Artikolu 1(4) tar-Regolament bażiku l-prodotti mibjugħa fis-suq domestiku u fis-suq tal-esportazzjoni, huma prodotti simili. Ladarba din ir-reviżjoni kienet limitata għad-determinazzjoni tad-dumping sa fejn huwa kkonċernat l-applikant, ma ntlaħqu l-ebda konklużjonijiet fir-rigward tal-prodott magħmul u mibjugħ mill-industrija tal-Unjoni fis-suq tal-Unjoni.
            
         1.5.   Il-partijiet ikkonċernati
   
   
               (9)
            
            
               Il-Kummissjoni infurmat uffiċjalment lill-applikant, lir-rappreżentanti tal-pajjiż esportatur u l-assoċjazzjoni tal-produtturi tal-Unjoni dwar it-tnedija tar-reviżjoni. Il-partijiet interessati ngħataw l-opportunità li jressqu l-opinjonijiet tagħhom bil-miktub u li jitolbu seduta fil-limitu taż-żmien stipulat fin-notifika ta’ tnedija.
            
         
               (10)
            
            
               Il-partijiet interessati kollha, li talbu dan u wrew li kien hemm raġunijiet partikolari għaliex għandhom jinstemgħu, ingħataw seduta.
            
         
               (11)
            
            
               Sabiex tikseb it-tagħrif li qieset meħtieġ għall-investigazzjoni tagħha, il-Kummissjoni bagħtet il-kwestjonarju lill-applikant u rċeviet tweġiba fi żmien l-iskadenza stipulata għal dan l-għan.
            
         
               (12)
            
            
               Il-Kummissjoni fittxet u vverifikat it-tagħrif kollu li hi qieset meħtieġ għad-determinazzjoni tad-dumping. Il-Kummissjoni wettqet żjarat ta’ verifika fl-uffiċċji tal-applikant f’Mumbai, fl-Indja
            
         1.6.   Il-perjodu tal-investigazzjoni tar-reviżjoni
   
   
               (13)
            
            
               L-investigazzjoni tad-dumping kopriet il-perjodu mill-1 ta’ April 2009 sal-31 ta’ Marzu 2010 (“il-perjodu tal-investigazzjoni ta’ reviżjoni” jew il-“PIR”).
            
         2.   IR-RIŻULTATI TAL-INVESTIGAZZJONI
   
   2.1.   In-natura dejjiema tal-bidla allegata taċ-ċirkostanzi matul il-PIR
   
   
               (14)
            
            
               Konformement mal-Artikolu 11(3) tar-Regolament bażiku, ġie eżaminat jekk iċ-ċirkustanzi fir-rigward tad-dumping inbidlux b’mod sinifikanti u jekk din il-bidla kinitx ta’ natura dejjiema.
            
         
               (15)
            
            
               L-applikant iddikjara li l-bidliet fil-valur normali u l-prezzijiet tal-esportazzjoni tiegħu mill-investigazzjoni oriġinali li stabbilixxiet il-marġni ta’ dumping tiegħu kien riżultat ta’ bidla sinifikanti fl-ispejjeż tal-produzzjoni. Ġie affermat li l-bidla fl-ispiża tal-produzzjoni tiegħu kienet marbuta mat-tnaqqis tad-dazji tad-dwana applikabbli fuq l-importazzjonijiet fl-Indja tal-materja prima bażika fil-proċess tal-produzzjoni tagħha. Barra minn hekk, l-applikant iddikjara wkoll li t-tnaqqis tad-dazji tad-dwana wassal għal nuqqas f’inċentivi tal-esportazzjoni li rriżultaw f’bidliet fil-prezzijiet domestiċi tal-bejgħ li huma użati fid-determinazzjoni tal-valur normali.
            
         
               (16)
            
            
               Madankollu, instab li minkejja t-tnaqqis fid-dazji tad-dwana u fl-inċentivi tal-esportazzjoni, il-prezzijiet domestiċi tal-bejgħ tal-kumpanija użati biex jiġi ddeterminat il-valur fil-PIR kienu aktar għoljin mill-prezzijiet użati fl-investigazzjoni oriġinali li stabbilixiet il-marġni ta’ dumping tal-applikant. Il-prezzijiet domestiċi aktar għoljin tal-bejgħ irriżultaw, inter alia, miż-żieda fl-ispejjeż ta’ ċerta materja prima u inputs oħrajn.
            
         
               (17)
            
            
               F’dak li jirrigwarda l-prezzijiet tal-esportazzjoni lejn l-Unjoni fil-PIR, dawn ġew iddeterminati skont l-Artikolu 2(8) u (9) tar-Regolament bażiku. Madankollu, kellu jiġi analizzat b’mod partikolari jekk l-eżistenza ta’ impenn ta’ prezz li biha l-applikant kien obbligat ibigħ il-prodott tiegħu fis-suq tal-Unjoni bi prezz ‘il fuq mill-PIM issettjat għal kull xahar, matul il-PIR influwenza l-prezzijiet tal-esportazzjoni tal-applikant. Għar-raġunijiet stabbiliti hawn taħt, ġie konkluż li l-esportazzjonijiet lejn l-Unjoni kienu tassew influwenzati mill-impenn ta’ prezz. F’dan ir-rigward, peress li l-applikant kellu jikkonforma mal-obbligazzjonijiet tal-impenn tal-PIM, huwa għażel li ma jesportax lejn l-Unjoni matul xhur speċifiċi tal-PIR meta l-prezzijiet tiegħu tal-esport lejn swieq tal-esportazzjoni oħrajn kienu inqas mill-MIP.
            
         
               (18)
            
            
               Ġie osservat li l-applikant biegħ il-prodott tiegħu lill-Unjoni fis-sitt xhur tal-PIR biss. Min-naħa l-oħra, matul il-perjodu huwa biegħ prodotti lill-swieq ta’ esportazzjoni fejn ma kellux għalfejn ikun konformi mal-obbligu stabbilit fl-impenn ta’ prezz. Ġie nnutat li l-prezzijiet tal-esportazzjoni lejn pajjiżi terzi fix-xhur li matulhom l-applikant ma esportax lejn l-Unjoni kienu inqas b’mod sinifikanti mill-MP stabbilit. Għaldaqstant, fid-dawl ta’ dan li ntqal hawn fuq, jista’ jiġi raġonevolment assunt li l-unika raġuni għalfejn l-applikant ma biegħx il-prodotti lill-Unjoni fix-xhur li kien jifdal kienet għaliex kellu jikkonforma mal-impenn u ma setax ibigħ inqas mill-prezz stabbilit mill-PIM.
            
         
               (19)
            
            
               L-applikant ikkuntesta l-konklużjoni li r-raġuni għalfejn ma biegħx prodotti lis-suq tal-Unjoni kellha x’taqsam mal-impenn eżistenti. L-applikant argumenta li fir-rigward tal-bejgħ tiegħu fil-PIR lis-swieq tal-esportazzjoni kbar oħrajn kien hemm xhur fejn ma kien hemm l-ebda bejgħ u għalhekk il-bejgħ irregolari ma kienx karatteristika speċifika tas-suq tal-Unjoni. Huwa iddikjara wkoll li paragun fix-xahar tal-prezzijiet tal-importazzjoni tal-prodott ikkonċernat lejn l-Unjoni mill-pajjiżi esportaturi oħrajn kollha u/jew il-prezzijiet tal-importazzjoni tal-prodott ikkonċernat li joriġina fl-Indja bil-PIM fix-xahar tal-kumpanija se juri li l-applikant kien ikun kapaċi jbigħ prodotti lill-Unjoni fix-xhur kollha tal-PIR mingħajr ma jikser l-impenn tiegħu.
            
         
               (20)
            
            
               L-argumenti tal-applikant ma jistgħux jiġu aċċettati għaliex, minn naħa waħda, il-kumpanija ffukat l-attività tagħha fuq swieq magħżula individwali li l-mutur tagħhom huwa l-ispeċifiċitajiet tagħhom stess tas-suq u ma jagħtux indikazzjonijiet għalfejn il-kumpanija ma għamlitx bejgħ lill-Unjoni. Min-naħa l-oħra, il-paraguni tal-applikant kienu bbażati fuq dejta statistika ġenerali filwaqt li l-konklużjonijiet ta’ din ir-reviżjoni huma bbażati fuq id-dejta speċifika tal-kumpanija li hija sors aktar relevanti u affidabbli sabiex wieħed jasal għall-konklużjonijiet. L-argumenti ppreżentati mill-applikant lanqas ma kienu validi kompletament eż. għal xi xhur il-prezzijiet ġenerali tal-importazzjoni lejn l-Unjoni kienu tassew aktar ogħla mill-PIM, filwaqt li f’xi perjodi oħrajn il-prezzijiet ġenerali ta’ importazzjoni kienu inqas - għaldaqstant l-ebda konklużjonijiet ġenerali ma setgħu jiġu bbażati fuqhom. Madankollu, huwa indubitabbli li l-applikant kellu bejgħ lill-Unjoni biss fix-xhur meta l-prezzijiet ġenerali tal-importazzjoni lejn l-Unjoni kienu fil-livell jew ogħla mill-PIM.
            
         
               (21)
            
            
               L-argument tal-applikant li kien ikun kapaċi, kieku ried, ibigħ il-prodotti fis-suq tal-Unjoni matul il-perjodu ta’ sitt xhur li fih kien qed ibigħ prodotti fi swieq oħra ta’ esportazzjoni bi prezz iktar baxx mill-PIM mhux aċċettat billi huwa spekulattiv u mhux sostanzjat. L-applikant ma ressaq ebda argument ieħor dwar ir-raġunijiet għala ma biegħx prodotti lill-Unjoni matul dawk is-sitt xhur filwaqt li fl-istess ħin kien qed ibigħ l-istess prodotti fuq swieq oħra ta’ esportazzjoni bi prezz iktar baxx mill-PIM. Għalhekk ġie konkluż li l-applikant ma biegħx prodotti lill-Unjoni matul ċertu perjodu minħabba l-ħtieġa li jkun konformi mal-obbligi tal-impenn tiegħu. Bħala konsegwenza l-prezzijiet ta’ esportazzjoni mitluba fis-suq tal-Unjoni fil-PIR mhumiex ta’ min jorbot fuqhom.
            
         
               (22)
            
            
               Sar ukoll paragun bejn il-prezzijiet tal-bejgħ tal-applikant lejn is-suq tal-Unjoni u l-prezzijiet miksuba fis-swieq tal-esportazzjoni l-oħrajn fejn ma kien hemm l-ebda impenn dwar prezz. Ġie osservat li l-prezzijiet tal-esportazzjoni lejn dawn is-swieq mingħajr obbligi ta’ prezz kienu inqas b’mod konsistenti matul il-PIR.
            
         
               (23)
            
            
               L-applikant oġġezzjona għall-konklużjonijiet li ntlaħqu mit-tqabbil tal-prezzijiet għall-Unjoni u swieq oħra ta’ esportazzjoni u ddikjara li meta jiġu analizzati fuq bażi ta’ pajjiż b’pajjiż, hemm bosta swieq oħra ta’ esportazzjoni fejn il-prezzijiet mitluba huma ogħla mill-prezzijiet mitluba fis-suq tal-Unjoni. Iżda, f’dan ir-rigward, il-paragun tal-prezzijiet medji huwa iktar rilevanti mid-differenzi individwali meta jsir paragun ta’ pajjiż b’pajjiż li huma marbuta mad-daqs kif ukoll ma’ fatturi ċari ta’ kompetizzjoni f’dawn is-swieq individwali.
            
         
               (24)
            
            
               Konsegwentement, il-prezzijiet tal-esportazzjoni fis-swieq terzi jirriflettu aħjar il-komportament tal-kumpanija fl-iffissar tal-prezzijiet. Id-differenza kbira ħafna fil-prezz bejn il-prezzijiet tal-esportazzjoni lejn l-Unjoni u l-prezzijiet tal-esportazzjoni lejn il-bqija tad-dinja tindika li hemm argumenti ekonomiċi qawwija li jħajru lill-applikant sabiex ibigħ lill-Unjoni bi prezz iktar baxx jekk ma jkunx hemm PIM. F’dawn iċ-ċirkostanzi huwa kkunsidrat li kwalunkwe marġni tad-dumping ikkalkulat mill-ġdid, ibbażat fuq il-prezzijiet ta’ esportazzjoni lejn l-Unjoni fil-PIR ikun għalhekk stabbilit abbażi tal-prezzijiet li ma nbidlux b’mod sinifikanti u dejjiemi. L-istess konklużjoni tapplika għad-dikjarazzjoni tal-applikant, kif imsemmi fil-premessa (5), li t-tqabbil tal-prezzijiet domestiċi tiegħu u l-prezzijiet ta’ esportazzjoni tiegħu lejn l-Unjoni juri marġini ta’ dumping iktar baxx mil-livell ta’ dazji attwali.
            
         
               (25)
            
            
               Fid-dawl ta’ dan ta’ hawn fuq, il-kundizzjoni stabbilita fl-Artikolu 11(3) tar-Regolament bażiku li ċ-ċirkostanzi fir-rigward tad-dumping inbidlu b’mod sinifikanti, mhix sodisfatta. Għalhekk it-tkomplija tal-impożizzjoni tal-miżuri fil-livell attwali tagħhom hija meħtieġa biex jitpatta għad-dumping.
            
         
               (26)
            
            
               Wara l-iżvelar, l-applikant insista li l-prezzijiet tiegħu imposti fuq is-suq tal-Unjoni huma kompletament affidabbli. Peress li dawn l-esportazzjonijiet żdiedu b’mod sinifikanti bejn il-perjodu tal-investigazzjoni oriġinali u l-PIR, il-komportament tal-kumpanija fir-rigward tal-esportazzjoni tagħha għandu jiġi kkunsidrat ukoll bħala li nbidel b’mod sinifikanti u dejjiemi matul dan il-perjodu. Għaldaqstant il-marġni ta’ dumping tal-kumpanija allegatament kien ukoll naqas b’mod sinifikanti u dejjiemi.
            
         
               (27)
            
            
               Barra minn hekk, huwa argumenta li l-bidla dejjiema taċ-ċirkustanzi mhijiex neċessarjament l-element determinanti għall-valutazzjoni li għandha ssir wara t-tnedija ta’ reviżjoni iżda għandu aktar rilevanza l-fatt jekk l-impożizzjoni kontinwata tad-dazju hijiex meħtieġa biex jitpatta d-dumping. Huwa semmal-prinċipju fundamentali stipulat fl-Artikolu 11(1) u tar-Regolament bażiku u l-Artikolu 11.1 tal-Ftehim Antidumping tal-ODK li l-miżuri antidumping għandhom jibqgħu fis-seħħ biss sakemm u safejn huma meħtieġa sabiex jiġi oppost id-dumping li jkun qiegħed jikkawża ħsara. F’dan ir-rigward, l-applikant iddikjara li l-analiżi tan-neċessità għandu jkun valutazzjoni prospettiva li minn tal-anqas tirrikjedi ir-rikorrenza probabbli jew possibbli ta’ dumping fil-livell stabbilit qabel.
            
         
               (28)
            
            
               L-Artikolu 11(1) tar-Regolament bażiku jipprovdi li “Miżura kontra d-dumping għandha tibqa’ infurzata biss sakemm, u sal-punt li, huwa meħtieġ li jiġi oppost d-dumping li jkun qiegħed jikkawża ħsara”. Dan il-prinċipju jiġi segwit fit-trattament tar-reviżjonijiet interim, bħal fil-każ inkwistjoni, fejn l-Artikolu 11(3) tar-Regolament bażiku jipprovdi, inter alia, li “[…] Reviżjoni interim għanda tinbeda fejn it-talba jkun fiha evidenza biżżejjed li l-impożizzjoni kontinwa tal-miżura ma għadhiex aktar neċessarja biex twieġeb għall-bejgħ taħt il-prezz u/jew li l-ħsara x’aktarx ma titkompliex jew ma terġax tiġri li kieku l-miżura kellha titneħħa jew tiġi mibdula […].” Id-dispożizzjoni msemmija hawn fuq tissettja l-valur referenzjajru li għandu jintlaħaq fejn parti interessata tikkunsidra li l-livell ta’ miżuri huwa wisq baxx jew wisq għoli u konsegwentement titlob reviżjoni ta’ dawk il-miżuri. Ladarba tkun inbdiet reviżjoni bħal din, l-Artikolu 11(3) tar-Regolament bażiku jkompli billi jistipula espliċitament li “Fit-twettiq tal-investigazzjonijiet skont dan il-paragrafu, il-Kummissjoni tista’, inter alia, tikkunsidra jekk iċ-ċirkustanzi fejn għandhom x’jaqsmu l-bejgħ taħt il-prezz […] tbiddlux b’mod sinifikanti […]. F’dan il-każ, għandu jingħata każ, fid-determinazzjoni finali, tal-evidenza kollha rilevanti u dokumentata kif suppost”. Għaldaqstant l-Artikolu 11(3) jipprovdi kriterju addizzjonali ta’ valutazzjoni (jiġifieri bidla sinifkanti fiċ-ċirkustanzi) fil-każ ta’ reviżjonijiet interim li għandhom jiġu studjati matul l-investigazzjoni apparti ir-rekwiżit ta’ tnedija (jiġifieri valutazzjoni jekk il-miżuri fil-livell attwali għadhomx neċessarji) kif iddikjara l-applikant.
            
         
               (29)
            
            
               Għandu jiġi nnutat ukoll li fl-investigazzjonijiet tar-reviżjoni interim hija prassi standard li tiġi eżaminata n-natura dejjiema taċ-ċirkustanzi mibdula li nstabu matul investigazzjoni. Tabilħaqq, f’dan ir-rigward, il-ġurisprudenza tal-Qorti Ġenerali tal-Unjoni Ewropea (9) tikkonferma li “l-istituzzjonijiet, fil-kuntest tal-analiżi tagħhom dwar il-ħtieġa li l-miżuri eżistenti jinżammu, għandhom setgħa diskrezzjonali wiesgħa, li tinkludi l-fakultà li jirrikorru għal evalwazzjoni prospettiva tal-politika tal-prezzijiet applikata mill-esportaturi kkonċernati”. L-evidenza preżenti turi li l-prezzijiet tal-esportazzjoni imposti fuq is-suq tal-Unjoni mill-applikant ma jirrifflettux il-politika attwali tal-applikant tal-prezzijiet u għalhekk, kif ġie konkluż fil-premessa (21), il-prezzijiet tal-esportazzjoni imposti fis-suq tal-Unjoni fil-PIR mhumiex affidabbli u konsegwentement kwalunkwe marġni ta’ dumping kkalkulat mill-ġdid abbażi ta’ dawn il-prezzijiet se jkun għaldaqstant ibbażat fuq prezzijiet li ma nbidlux b’mod sinifikanti u dejjiemi, kif stabbilit fil-premessa (24).
            
         
               (30)
            
            
               Minkejja l-konklużjoni li l-prezzijiet tal-esportazzjoni lejn l-Unjoni ma nbidlux b’mod sinifikanti u dejjiemi, xorta waħda ġew ikkunsidrati l-argumenti tal-applikant u jekk il-miżuri fil-livell attwali tagħhom għadhomx neċessarji biex jiġi kumbattut d-dumping. F’dan ir-rigward, l-applikant iddikjara li ladarba l-marġni ta’ dumping tiegħu se jkun b’mod sinifikanti inqas minn dak li nstab fl-investigazzjoni oriġinali u l-komportament tiegħu fl-esportazzjoni fi swieq oħra se tikkonferma li l-bidla fil-marġni ta’ dumping tirrifletti x-xejra li raġonevolment għandha tkun mistennija fil-ġejjieni, il-livell attwali ta’ miżuri huwa evidentement eċċessiv. Madankollu, instab li dawn l-argumenti mhumiex appoġġjati mill-fatti. L-ewwel nett, fir-rigward tal-esportazzjoni tal-applikant fir-rigward tal-esportazzjoni fi swieq oħrajn, instab li għall-kuntrarju tad-dikjarazzjoni fit-talba tal-applikant, il-prezz għal dawk is-swieq kienu f’medja ta’ kważi 10 % anqas minn dawk tal-Unjoni. Dawn is-swieq tal-esportazzjoni ta’ pajjiżi terzi oħrajn jinkludu numru ta’ pajjiżi ta’ daqs differenti tas-suq b’uħud minnhom bi probabbiltà baxxa ta’ produzzjoni ta’ PET. Dawn is-swieq għalhekk huma definiti skont il-karatteristiċi individwali tagħhom infushom tal-kompetizzjoni li twassal għal prezzijiet u xejriet differenti minn dawk tas-suq UE. It-tieni nett, fid-dawl ta’ dawn il-konklużjonijiet, anka li kieku kien instab li l-livell attwali ta’ miżuri għandu jinbidel għal raġunijiet li ma kienx aktar neċessarju sabiex jikkumbatti d-dumping, mhuwiex possibbli li jiġi determinat fuq livell raġonevoli ta’ preċiżjoni x’għandu jkun il-livell xieraq fin-nuqqas ta’ prezzijiet affidabbli tal-esportazzjoni li jirriżultaw minn u jirriflettu l-kundizzjonijiet normali fis-suq tal-Unjoni.
            
         
               (31)
            
            
               Fl-aħħar nett, l-applikant ikkunsidra li jista’ jsir aġġustament skont l-Artikolu 2(10) tar-Regolament bażiku, u b’mod partikolari l-punt (k) tiegħu, għal “differenzi f’fatturi oħra […] jekk jiġi pruvat illi jaffettwaw il-komparabilità tal-prezz kif meħtieġ taħt dan il-paragrafu”.
            
         
               (32)
            
            
               Minħabba l-konklużjoni li ntlaħqet hawn li l-prezzijiet tal-esportazzjoni ma nbidlux b’mod sinifikanti u dejjiemi, mhuwiex possibbli li jiġi stabbilit marġni ta’ dumping. Għaldaqstant, it-talba għal aġġustament hija irrelevanti u għalhekk miċħuda.
            
         3.   TMIEM L-INVESTIGAZZJONI
   
   
               (33)
            
            
               Fid-dawl tal-konklużjoni li ċ-ċirkostanzi fir-rigward tad-dumping ma nbidlux b’mod sinifikanti u dejjiemi, huwa kkunsidrat li din ir-reviżjoni għandha tintemm mingħajr l-emenda tal-livell tad-dazju għall-applikant. Għaldaqstant, il-miżuri antidumping imposti bir-Regolament tal-Kunsill (KE) Nru 1286/2008 fuq l-importazzjonijiet tal-PET prodott mill-applikant m’għandux jinbidel.
            
         4.   ŻVELAR
   
   
               (34)
            
            
               L-applikant kif ukoll il-partijiet ikkonċernati l-oħra ġew infurmati bil-fatti essenzjali u l-konsiderazzjonijiet li fuq il-bażi tagħhom kien maħsub li jiġi propost it-tmiem ta’ din ir-reviżjoni. Il-kummenti li waslu ma kinux tali li jbiddlu l-konklużjoni t’hawn fuq.
            
         5.   DISPOŻIZZJONI FINALI
   
   
               (35)
            
            
               Din ir-reviżjoni għandha għalhekk tintemm mingħajr ebda emenda fir-Regolament (KE) Nru 192/2007,
            
         ADOTTA DAN IR-REGOLAMENT:
   Artikolu 1
   Ir-reviżjoni interim parzjali tal-miżuri antidumping applikabbli għall-importazzjonijiet ta’ polyethylene terephthalate li huwa kklassifikat attwalment taħt il-kodiċi NM 3907 60 20 u li joriġina, inter alia, fl-Indja, hija b’dan mitmuma mingħajr emendi għall-miżuri fis-seħħ.
   Artikolu 2
   Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, l-1 ta’ Settembru 2011.
      
         
            Għall-Kunsill
         
         
            Il-President
         
         M. DOWGIELEWICZ
      
   
   
      (1)  ĠU L 343, 22.12.2009, p. 51.
   
      (2)  ĠU L 301, 30.11.2000, p. 21.
   
      (3)  ĠU L 59, 27.2.2007, p. 1.
   
      (4)  ĠU L 340, 19.12.2008, p. 1.
   
      (5)  ĠU L 301, 30.11.2000, p. 1.
   
      (6)  ĠU L 59, 27.2.2007, p. 34.
   
      (7)  ĠU L 301, 30.11.2000, p. 88.
   
      (8)  ĠU C 151, 10.6.2010, p. 15.
   
      (9)  Il-każ T-143/06 MTZ Polyfilms v Kunsill tal-Unjoni Ewropea [2009] ECR II-4133, fil-paragrafu 48.